**Felhívás**

**vállalkozás indításához szükséges készségek megszerzésére irányuló   
szolgáltatásban való részvételre**

**2024. év**

Budapest Főváros Kormányhivatala Foglalkoztatási Főosztálya a munkaerőpiaci program keretében kérelmezhető vállalkozóvá válást elősegítő támogatáshoz kapcsolódó - a támogatás igénybevételéhez feltételként jogszabályban előírt – szolgáltatást indít a 30. életévüket betöltött álláskeresők részére. A szolgáltatás a vállalkozás indításához szükséges jogi, pénzügyi ismeretek, készségek megszerzésére irányul.

A vállalkozóvá válást elősegítő támogatás a 2024. évben Budapesten **három ütem**ben valósul meg.

|  |  |  |
| --- | --- | --- |
|  | **Igényelhető támogatás** | **A szolgáltatásra való jelentkezés ideje** |
| **I. ütem** | tőketámogatás + 6 havi támogatás | 2024.04.03. – 2024.04.12. |
| **II. ütem** | tőketámogatás + 6 havi támogatás | 2024.06.24. – 2024.07.05. |
| **III. ütem** | 6 havi támogatás | 2024.08.26. – 2024.09.06. |

A szolgáltatásra az alábbiakban letölthető Jelentkezési lap kitöltésével és benyújtásával lehet jelentkezni **kizárólag** a fent megjelölt időpontokban. Az ezeken kívül eső időpontokban benyújtott Jelentkezési lapokat nem fogadjuk be. A határidőben benyújtott Jelentkezési lapok alapján elvégzett szolgáltatásról szóló igazolás minden esetben az ahhoz az időponthoz tartozó ütemhez biztosítja a vállalkozóvá válási támogatás iránt kérelem benyújtásának lehetőségét. Az aláírt Jelentkezési lapokat Budapest Főváros Kormányhivatala Foglalkoztatási Főosztályhoz kell benyújtani személyesen (cím: 1082 Budapest, Kisfaludy utca 11.) hétköznapokon, **hétfő-péntek 8:30-13:30**-ig.

A legalább egy hónap időtartamú szolgáltatás keretében indított tanácsadás és képzés aktív együttműködést igényel. A vállalkozási szolgáltatás személyesen és elektronikus kapcsolattartáson keresztül valósul meg.

A foglalkoztatást elősegítő szolgáltatásokról és támogatásokról szóló 100/2021. (II.27.) Korm. rendelet alapján az álláskereső a vállalkozási alapinformációk megismerését (szolgáltatás) követően elkészített üzleti terve alapján kérelmet nyújthat be a vállalkozóvá válást elősegítő támogatásokra.

A vállalkozóvá válást elősegítő támogatás formái:

* hat hónapon keresztül a kötelező legkisebb munkabér 100 %-ának (266 800 Ft/hó) megfelelő mértékű vissza nem térítendő támogatás,
* legfeljebb 2 000 000 Ft összegű vissza nem térítendő tőketámogatás.

A támogatási kérelem benyújtására kizárólag a legalább egy hónapos szolgáltatást követően van lehetőség azok számára, akiknek az üzleti terve elfogadásra kerül és a szolgáltatás elvégzéséről szóló igazolást megszerezték.

Felhívjuk szíves figyelmét, hogy a vállalkozási szolgáltatáson való sikeres részvétel és az elkészített üzleti terv elfogadása nem jelenti automatikusan a vállalkozóvá válást elősegítő támogatásra való jogosultságot.

A szolgáltatásra a férőhelyek száma korlátozott számban állnak rendelkezésre, az I. ütemben 21 fő, a II. ütemben 10 fő, a III. ütemben megvalósuló szolgáltatás maximális létszáma 24 fő.

A jelentkezésre Budapest Főváros Kormányhivatala Foglakoztatási Főosztály minden esetben elfogadó vagy helyhiány miatt visszautasító visszaigazolást küld a jelentkezési lapon megadott e-mail címre.

Kérjük, jelentkezése előtt tájékozódjon az alábbi honlapon a munkaerőpiaci program keretében kérelmezhető vállalkozóvá válást elősegítő támogatásról:

<https://nfsz.munka.hu/cikk/1596/Tajekoztato_munkaeropiaci_program_kereteben_kerelmezheto_vallalkozova_valast_elosegito_tamogatasrol>

*(BFKH Foglalkoztatási Főosztály)*